በተለይ ባለፉት አስር አመታት በመንግስት ስራና አሰራር ውስጥ ሙስና እና ብልሹ አሰራር ታይቶ በማይታወቅ ሁኔታ የተንሰራፋ ቢሆንም በጉዳዩ ተጠያቂ የሆኑ የመንግስት ኃላፊዎች ለፍርድ እንዲቀርቡ አልተደረገም። በዚህና በሌሎች የመልካም አስተዳደር ችግሮች የተማረሩ ዜጎች ብሶትና አቤቱታቸውን ለማሰማት አደባባይ ሲወጡ “አመፅና ኹከት በማስነሳት ሕገ-መንግስቱን በኃይል ለመናድ” በሚል በፀረ-ሽብር ሕጉ ይከሰሳሉ። በተመሳሳይ የዜጎች መብት፥ ነፃነትና ፍትሃዊ ተጠቃሚነት እንዲከበር በይፋ የተናገሩ የፖለቲካ መሪዎች፥ ጋዜጠኞች፥ ጦማሪያን፥ የመብት ተሟጋቾች፣…ወዘተ በአሸባሪነት ይከሰሳሉ። የኢህአዴግ መንግስት በሃይማኖታቸው ጉዳይ ጣልቃ መግባቱን የተቃወሙ የዋልድባ ገዳም መነኩሴዎች እና የሙስሊም መፍትሄ አፈላላጊ ኮሚቴ አባላት በፀረ-ሽብር ሕጉ አማካኝኘት በአሸባሪነት ተከስሰዋል።
